Ole Stavad (S), 1999-10-26:
En tak til det flertal, der har modtaget lovforslaget positivt.
: Jeg var med, jeg tror endda, jeg var ordfører på det, men der er jo sket ganske meget siden 1981.
Det var i øvrigt også dengang, vi havde negativ indkomstskat, indeksering, afskrivning og mange andre forslag i en situation, hvor der var en helt anden virkelighed end den, vi har i dag.
Da forsøgte man, ikke kun i Danmark, men også i lande, vi konkurrerede med, at løse en række erhvervsproblemer via specifikke regler.
Når vi ser på, hvordan det virkede, tror jeg, de fleste må erkende, at det faktisk var et dårligt erhvervspolitisk redskab.
Altså det der med at have høje procenter og mange særregler rettet mod de enkelte brancheområder, erhvervsområder, og så et smalt grundlag tror jeg de fleste, ikke bare hos os i Danmark, men også i landene, vi konkurrerer med, har erkendt faktisk ikke er en klog måde at indrette sin erhvervsskattepolitik på.
Derfor har vi i en lang årrække, faktisk startende med den foregående regering,
stille og roligt lagt vores erhvervsbeskatning om, så vi forsøger at skabe gode rammevilkår.
Hvis vi konkret i forhold til landbruget sammenligner med 1981, hvor den her lov blev ændret sidste gang - altså der var en lov før 1981, der kun vedrørte stambesætninger - var der ikke noget, der hed virksomhedsskatteordninger, som de fleste landmænd betjener sig af, har fornøjelse af i dag, så man i gode år kan spare op med den lave virksomhedsskat, som nu er på 32 pct., og i dårlige år endda gå så langt, at man, hvis man har underskud, kan tage det opsparede overskud ud og endda få acontoskatten på de 32 pct. betalt tilbage.
Det er nogle helt, helt andre skattevilkår, vi har i dag.
Regeringens indgang til erhvervsskattepolitikken er, at det er klogt at stræbe efter at have gode rammevilkår, ikke tænke for meget i særregler, der retter sig mod de enkelte områder, altså lave procenter på et bredt grundlag og gode rammevilkår som eksempelvis en virksomhedsskatteordning.
Derfor mener jeg ikke, at fru Mariann Fischer Boels sammenligning er rimelig. Jeg tror, at de fleste, også landmænd, ikke vil bytte med 1981 i forhold til det, vi har i dag, for redskaberne er langt bedre, uden at det så er noget, der gælder specifikt fra område til område.
Til hr. Aage Frandsen og hr. Frank Aaen vil jeg sige, at jeg synes, det er helt forståeligt, at de giver den melding, at de principielt er enige i det her, men at det er fornuftigt, at de selvfølgelig ikke i en situation, hvor vi står over for finanslovforhandlingerne, vil give nogen garanti, og slet ikke, som jeg tror hr. Aage Frandsen sagde det, med risiko for, at vi bruger pengene ufornuftigt med nogle andre.
Det synes jeg er helt fair.
Jeg mener, at det eneste eksempel, hr. Frank Aaen kan finde på det, han sagde, er på erhvervsbeskatningsområdet, og derfor mener jeg faktisk ikke, det var helt fair at rette den til regeringen.
Det var ikke regeringen, der hindrede, at vi fik lavet en fornuftig løsning med hinanden på det felt.
Det var heller ikke hr. Frank Aaen, det var heller ikke hr. Aage Frandsen, men der var andre, der af forskellige årsager, som jeg ikke skal tvære i, forhindrede, at vi fik den på plads.
Når vi sidder og skal lave en samlet løsning og der så er et enkelt punkt, som vi må konstatere at vi ikke kan nå til enighed om, kan en mindretalsregering, der skal kunne manøvrere, i sagens natur ikke binde sig til efterfølgende at lave de løsninger, som den mente var rigtige.
Vi havde gerne set, at vi havde taget det store, fulde skridt tilbage i juni 1998, og derfor er jeg bare ked af at høre, at der ligesom skulle være nogle, der arbejdede imod ånden i det, vi lavede dér.
Det var nød, der tvang os, for vi kunne ikke gå andre veje for at finde en løsning på det punkt.
Jeg takker for de venlige bemærkninger, også fra fru Sonja Albrink, der godt nok sagde stilfærdigt nej, men også at det må gøres til genstand for nærmere drøftelser i finanslovsforhandlingerne.
Det takker jeg for.
Jeg tror, det er meget klogt, at flest mulige partier på flest mulige områder holder dørene om ikke åbne så i hvert fald på klem.